KLASA: P-276/23

URBROJ: 711-02-01/04-2024-06

Zagreb, 08. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Hrvoja Krhena,** **direktora LNG HRVATSKA d.o.o. do 01. lipnja 2023., OIB:** **…………,** na 42. sjednici održanoj 08. ožujka 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, te propustom podnošenja imovinske kartice u roku od 30 dana od dana prestanka obnašanja dužnosti., obveznik** **Hrvoje Krhen, direktor LNG HRVATSKA d.o.o. do 01. lipnja 2023., počinio je povredu članka 10. stavka 2. i stavka 4. ZSSI-a.**
2. **Za povredu iz točke I. ove izreke, obvezniku Hrvoju Krhen izriče se novčana kazna u iznosu od 530,89 eura.**
3. **Nalaže se obvezniku Hrvoju Krhen da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190- OIB obveznika-27623.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je uvidom u Registar imovinskih kartica utvrdilo da obveznik Hrvoje Krhen, direktor LNG HRVATSKA d.o.o. do 01. lipnja 2023.nije podnio imovinsku karticu povodom godišnje obveze podnošenja do 31. siječnja 2023. za 2022. godinu te imovinsku karticu povodom prestanka obnašanja dužnosti do 01. lipnja 2023., slijedom čega je protiv navedenog obveznika otvoren predmet broj: Pp-276/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 03. studenog 2023., Registar obveznika, Registar imovinskih kartica i očitovanje obveznika od dana 12. siječnja 2024.

Povjerenstvo je odlukom od 16. studenog 2023. u odnosu na obveznika Hrvoja Krhena, direktora LNG HRVATSKA d.o.o. do 01. lipnja 2023., utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. i 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2023. za 2023. godinu te imovinske kartice povodom prestanka obnašanja dužnosti zaključno do 1. srpnja 2023. godine, a uzimajući u obzir da je Hrvoje Krhen prestao obnašati direktora LNG HRVATSKA d.o.o. 01. lipnja 2023.**,** što je Povjerenstvo utvrdilo uvidom u Registar obveznika.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je dana 04. srpnja 2023. obvezniku uputilo obavijest Broj: 711-I-2529-P-276/23-03-21 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je dana 12. siječnja 2024 dostavio očitovanje u kojem u bitnom navodi kako je omaškom propustio dostaviti naslovnom tijelu imovinsku karticu sa stanjem na 31.12.2022. i imovinsku karticu nakon prestanka obnašanja dužnosti u rokovima propisanima ZSSI-em. Navodi da je u svrhu ispravka nenamjernog propusta, pokušao ispuniti i dostaviti predmetne imovinske kartice elektronskim putem čim je zaprimio obavijest Povjerenstva, međutim, navodi kako to nije uspio, jer su u tijeku radovi na informatičkom sustavu Povjerenstva, koji će trajati do 23. siječnja 2024.

S obzirom na navedeno, imovinske kartice ispunjene rukom dostavlja u prilogu svojeg očitovanja (imovinska kartica sa stanjem na 31.12.2022. i imovinska kartica sa stanjem na 1.7.2023.)

Zaključno obveznik moli da se pri donošenju odluke cijeni da je u cijelosti postupio sukladno obvezama ZSSI-a i obavijesti Povjerenstva od 16.11.2023., te da se obustavi postupak zbog povrede odredbi o podnošenju imovinske kartice, jer nije bilo namjere s njegove strane da krši obveze iz ZSSI-a, kao niti bilo nikakvih štetnih posljedica zbog propusta, te dodatno napominje da je vidljivo da se radilo o očitoj nenamjernoj omašci iz okolnosti da je ranije uvijek pravovremeno podnosio imovinske kartice.

Povjerenstvo je uvidom u Registar obveznika utvrdilo da je Hrvoje Krhen dužnost direktora LNG HRVATSKA d.o.o.obavljao u razdoblju od 25. prosinca 2021. do 01. lipnja 2023., stoga je povodom obnašanja navedene dužnosti kao obveznik iz članka 3. stavka 1. točke 39. obvezan postupati sukladno odredbama ZSSI-a.

Uvidom u Registar imovinskih kartica Povjerenstvo je utvrdilo da obveznik nije podnio imovinsku karticu za 2022. do 31. siječnja 2023., te imovinsku karticu povodom prestanka obnašanja dužnosti, zaključno do 01. srpnja 2023. a niti do dana donošenja ove odluke.

Naime člankom 11. stavkom 1. ZSSI-a propisano je da se imovinska kartica podnosi na propisanom obrascu, elektronički s kvalificiranim elektroničkim potpisom ili elektronički uz dostavu ispisanog i vlastoručno potpisanog obrasca te ovjerenog od tijela u kojem obveznik obnaša javnu dužnost, sa stanjem na dan podnošenja. Sam postupak podnošenja imovinskih kartica detaljno je opisan u Pravilniku i uputama za podnošenje i popunjavanje obrazaca imovinske kartice objavljenog na mrežnim stranicama Povjerenstva te se osobito napominje da je u istim uputama navedeno kako se imovinska kartica podnosi isključivo popunjavanjem elektroničkog obrasca, kojem se može pristupiti isključivo u korisničkom računu obveznika na internetskoj stranici Povjerenstva www.sukobinteresa.hr i podnošenjem u propisanom obliku.

Slijedom navedenog, imovinske kartice koje je obveznik priložio uz svoje očitovanje, a potpisana su vlastoručno uz brisanje podataka iz ranijih imovinskih kartica, nisu podnesene sukladno odredbama ZSSI-a, kao niti navedenog Pravilnika.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je Hrvoje Krhen propustio podnijeti imovinske kartice Povjerenstvu do 31. siječnja 2023. godine za 2022. godinu sa stanjem na zadnji dan 2022. godine, a kojim propustom povrijedio odredbu članka 10. stavka 4. ZSSI-a, te imovinsku karticu povodom prestanka obnašanja dužnosti zaključno do 01. srpnja 2023., kojim propustom je povrijedio odredbu članka 10. stavka 2. ZSSI-a.

Nesporno su objavom na mrežnoj stranici Povjerenstva od dana 10. siječnja 2024. obveznici obaviješteni da uslijed radova izmjene informatičkog sustava Povjerenstva za odlučivanje o sukobu interesa, od 27. prosinca 2023. nije moguće ispunjavanje i podnošenje imovinskih kartica, kao i da će ispunjavanje i podnošenje imovinskih kartica biti ponovno moguće od 23. siječnja 2024. g. od 10,00 h. U obavijesti je također istaknuto kako zbog navedenih okolnosti obveznici neće imati pravnih posljedica, već se rok za podnošenje imovinskih kartica produžuje zaključno s 22. veljače 2024.

Slijedom navedenog, svim obveznicima podnošenja imovinske kartice kojima je rok za podnošenje imovinske kartice obuhvaćen razdobljem od 27. prosinca do 23. siječnja 2024., produžen je do zaključno 22. veljače 2024. godine.

Međutim, u trenutku objave navedene obavijesti Povjerenstva obveznik Hrvoje Krhen je već bio u povredi članka 10. stavka 2. i 4. ZSSI-a, s obzirom da je imovinske kartice bio dužan dostaviti do 31. siječnja 2023. i do 01. srpnja 2023. te stoga naprijed navedena nemogućnost podnošenja imovinskih kartica u razdoblju od 27. prosinca 2023. do 23. siječnja 2024. nije mogla utjecati na pravovremeno podnošenje predmetnih imovinskih kartica od strane obveznika, jer se radi o razdoblju od skoro godine dana (vezano za godišnju imovinsku karticu – 31. siječnja 2023.) te pola godine (vezano za imovinsku karticu povodom prestanka obnašanja dužnosti – 1. srpnja 2023.) kada je obveznik bio dužan te u prilici podnijeti ove imovinske kartice. Ujedno se ukazuje obvezniku da je i dalje dužan podnijeti predmetne imovinske kartice.

Stoga je Povjerenstvo donijelo odluku kako je navedeno u točki I. izreke ovog akta.

U odnosu na povredu počinjenu tijekom važenja ZSSI-a Povjerenstvo ističe kako je člankom 48. stavkom 1. ZSSI-a propisano da za povredu odredbi toga Zakona Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku od 15 dana, ista se može izvršiti obustavom dijela neto mjesečne plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo kaznu izriče u iznosu od 4.000,00 do 40.000,00 kuna vodeći računa o težini i posljedicama povrede zakona. Stavkom 2. istog članka određeno je izvršenje novčane sankcije obustavom isplate dijela neto mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

Povjerenstvo ističe kako je prilikom odmjeravanja vrste sankcije uzelo u obzir činjenicu da se radi o nepodnošenju dvije imovinske kartice, koje obveznik nije podnio niti nakon prestanka mandata, slijedom čega smatra primjerenim izreći novčanu sankciju.

U odnosu na visinu sankcije Povjerenstvo smatra primjerenim za postizanje svrhe kažnjavanja obvezniku izreći minimalnu novčanu sankciju u iznosu od 530,89 eura, jer se radi o obvezniku koji ranije nije činio povrede ZSSI-a, te je prethodno bio podnio imovinsku karticu povodom stupanja na dužnost, čime je javnost za određeno razdoblje bila upoznata sa njegovim imovinskim stanjem.

Slijedom navedenog, Povjerenstvo je donijelo odluku kako je navedeno u točki II. izreke ovog akta.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u točkama I. do V. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Hrvoje Krhen, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana